Лейлек мрамор кени

Лейлек мрамор кени  Баткен облусунун Лейлек районунда, Өзгөрүш кыштагынан 5  км түштүк тарапта, Түркстан кырка тоосунун түндүк капталында, Лейлек суусунун оң өйүзүндө. 1951-ж. табылып, 1973–75-ж. геол. чалгындоо жүргүзүлгөн. Кен аймагын силур менен девондун карбонат-терриген чөкмөлөрү жана антропогендин борпоң чөгүндүлөрү түзөт. Мрамор катмары девондун чөгүндүлөрүнүн арасында жатат. Калыңдыгы 1200–1300 м. Мрамор майда бүртүкчөлүү ак, агыш боз жана каралжын боз түстөрдө, көбүкчө жол-жол темгилдүү келип, кооз чиймелери учурайт. Оңой кесилип, жакшы сайкалданат. Сүрүлүп жылмаланганда өтө кооз көрүнөт. Блоктуулугу 0,5–5 м3. Запасы 3240 миң м3. Мрамор имараттардын дубалдарын кооздоп каптоого жана кооз буюмдарды жасоого жарактуу.

 Колдонулган адабияттар 
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7
Категория: Кыргызстандын кен байлыктары